李來儀

李來儀，字韶九，號丹崖，浙江湖州府長興縣人，貢生，康熙四十五年任廣東大埔縣知縣「知縣：李來儀，浙江長興例監，四十五年」，《民國新修大埔縣志》卷十七，康熙五十一年冬任中江縣知縣「李來儀，浙江長興貢生。康熙五十三年任。賦性侃直，强幹有爲，士民悅服。去日，爲立德政碑，邑人李菁記：士君子運際昌期，勤施教澤，一時政之舉也，經綸秩秩，順若抽繭之絲；民之和也，俯仰雍雍，應若從星之月。以故小人感而君子泰，懷之於心，誦之於口，猶欲筆之於文，以昭製我美錦者之功，非偶然也。我邑侯李公諱來儀，字韶九，號丹崖，長興世胄，兩浙名流。其於學術經濟，輒以古人爲期，若文翁之雅化翔洽，叔度之來暮興歌，靡不脗合而步武之。故前宰粵東，俾梗化難馴之俗，一歸於治。適讀禮將歸粵，猶挽畱之不已。壬辰冬，重邀簡任，莅我中邑。自下車至今甫三載，而士民之戴公者，與粵無異情焉。在中邑土瘠民貧，公之神明措置，其與治粵之同不同未可知。惟徵所行實政，則勤開墾，重農事也；正經界，杜兼併也；設義學，廣樂育也；修城垣，清街道，衛社稷，便廛居也。啟聖有祠，尊師者至矣；城隍之寢宮有像，事神者備矣；捐貲以成邑志，昭文獻者遠矣。以至禱雨立應，而人服其誠；疑獄立判，而人服其明；苞苴不行，而人服其清；案無畱牘，而人服其勤；舉細大之務，必經厯於身心，而人胲其愼；除流蠧之害，使强悍莫不斂跡，而人服其威。若夫行己恭，事上敬，待人接物，一以不欺之意出之，則又公之天性然也。是以上官欽其廉能，數委艱鉅，公獨勝任無難色，雖席不暇煖，中邑安堵如故。非公之措置宏遠，孰能與於斯？中邑士庶沐浴膏澤，誦之於口，猶欲筆之於文。余同井人也，均托高厚，故摭實陳詞，下達輿情之愛戴，上表我公之萬一-{云}-」。《中江縣新志》卷四職官文職十八，康熙五十三年甲午秋署理鄰水縣知縣「五十四年乙未，邑令李來儀明於聽斷，先署鄰水，曾以靈夢讞獄。是歲六月，邑民范國卿謀殺王何氏，令亦疊獲奇夢，疑獄立判」。《靈夢讞獄說》。邑人，李𦸂，「疑獄之難斷也，非聽訟者能明以燭幽，顯以知微，則人多漏網，死者含冤往往然矣。吾於李侯之讞獄則大有異，曷異乎爾？異其精誠命脈恒與鬼神相通，凡遇疑難冤獄，必先有夢以兆之，能使兇徒立斃，聞者見者無不有以懾服其心，則靈夢讞獄之說，固可爲當世告也。甲午秋，侯署篆鄰水，於十月初四日昧爽，忽夢一婦衣紅衣，履紅履，遍體皆紅，悲泣而前。侯驚曰：此赤身也，胡爲乎來哉？涕泗交頤，殆有冤欲訴也。隨告之幕友江定齋與署縣尉戴君瑞麟諸人。及暮，卽有李安坤具報李全用同妻甘氏，於初三夜不知爲誰所殺。侯翼日往驗，則全用身無寸絲殺於田間，甘氏亦無寸絲殺於戸內。侯曰：夫婦露體，則赤身之夢應矣。但未得其情，當如之何？是夜，又夢與李狀元諱蟠者話舊，侯曰：以李姓之事，夢與李君語，意必有李姓者向吾鳴其事。不然，蟠字之義，訓解爲屈，或者昨所問之親鄰，其有屈乎？正庭訊間，果有李生國俊直上公堂，大聲疾呼曰：殺二人者，甘惟方也，乞拘訊之。往還計兩日乃差，未至其門，而惟方已被其姑甘氏之魂勾入堂上矣。訊之果是，惟方卽伏其辜。則蟠字之夢，復靈應如此，此一異也。又乙未六月望日未旦，侯在中邑，夢至飯店，見一婦身穿黃衣，巾覆其面，手執一巾，蹁躚而前。侯驚而覺曰：黃爲正色，加於婦人女子之體，所謂服之不衷，身之災也。面爲巾覆，得毋有其形而不見其人乎？但蹁躚者舞也。《詩》曰：其旣醉止，屢舞僊僊。以巾幗之婦而屢舞焉，其醉若狂矣。又卽告之江定齋與內弟馬爾躬諸人，言方竟，而王應甲之子卽以人屍俱無具報，其母何氏在范國卿家飮醉無踪也。尋之數日，審之再三，國卿狡供，殊難定案。侯一面委縣尉楊君延宗查訪，又夢至飯店，見豆碟一，蒜碟一，魚碟一，旁有一小僧，欲語未語。侯方驚醒，爲諸人告，而楊尉已將國卿之幼子乳名小和尙帶赴公堂。旋問眞情，國卿更加支飾。侯隨率衆至其處，徧加搜尋，乃於河中先得巾一方，繼得鞋一隻。未幾，得何氏之屍，爲水所冲，爲木所攔，後身之衣翻葢頭面，遍體皆黃，非惟與前夢相符，且知前後俱夢。至飯店者，飯與范同音；豆碟者，何氏往范借豆種故也。蒜與筭亦同音，而魚爲水族，言筭來必在水中也。小僧欲語，則明係小和尙欲申其說矣。國卿當受冥誅，何報施之神速如此？此又一異也。夫政不惟其異，惟其常然惟其異也，乃益顯其常耳。以故侯之治民事神，其政不可殫述，而於靈夢讞獄之說，獨有告焉者。蓋獄莫重於命，命之顯然者易抵，而闇然者難償。此三命者，皆闇然傷者也。苟非侯之精誠命脈與鬼神相通，亦何能使夢幻如應響若此哉？洵乎明以燭幽，顯以知微，不讓胡宿之堂上假寐，黃幹之廢井得屍，專美於前也已」。《中江縣新志》卷七雜紀祥異13-15，康熙五十四年任隆昌縣知縣「李來儀，浙江長興貢生，康熙五十四年任」，《隆昌縣志》卷二十五職官十一，康熙五十五年任成都府同知（管水利），康熙五十七年任重慶府知府「李來儀，字韶九，號丹崖。少負儁材，屢躓塲屋。以貢任廣東大埔令，邑民愛之。尋補蜀中江，擢成都同知，晉重慶守，所至皆以才猷著稱。子正發，靜寧牧。孫喬年，鉅野令。」。[乾隆]《長興縣志》卷八。曾任夔州府知府「三十日己未--又户部查奏應追各案，原任甘山道莊廷偉等應追軍需共八案，官七員，共銀一萬九千四十餘兩、糧二百八十餘石；原任夔州府知府李來儀等計五案，官五員，應追銀三萬五千八百八十餘兩、糧四千四石零：俱家產盡絕，均應請旨豁免」。《清高宗起居注》卷一乾隆元年十一月，因隱匿夔關稅羨銀兩一案被追銀「為遵旨具奏事。查得浙江總督程元章咨稱，原任四川成都府同知李來儀名下，應追分賠隱匿夔關稅羨銀兩一案，限滿無完，將承追不力之長興縣知縣鮑鉁補咨等因前來。應將長興縣知縣鮑鉁照例降俸二級，戴罪承追。」，《雍正朝內閣六科史書: 吏科》, 第75卷，廣西師範大學出版社, 2002，第550-551頁。
註釋

Category:清朝大埔縣知縣
Category:清朝中江縣知縣
Category:清朝鄰水縣知縣
Category:清朝隆昌縣知縣
Category:清朝成都府同知
Category:清朝重慶府知府
Category:清朝夔州府知府
Category:清朝贡生
Category:長興縣人